SET ปิดบวก 2 จุด ผันผวนตามแรงเก็งกำไร – แนะจับตาตัวเลขเงินเฟ้อสหรัฐฯ
SET ปิดบวก 2.43 จุด ผันผวนตามแรงขายทำกำไร ช่วงแรกได้แรงหนุนจากยอดผู้ติดเชื้อโควิดชะลอตัวต่ำกว่า 2 หมื่นราย พร้อมจับตาเงินเฟ้อสหรัฐฯ พรุ่งนี้คาดตลาดฯแกว่งออกด้านข้างขึ้นกับยอดผู้ติดเชื้อ ให้แนวรับ 1,530 แนวต้าน 1,550-1,554 จุด
10 ส.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้ค่อนข้างผันผวน โดยช่วงแรกดัชนีปรับขึ้นไปทดสอบแนวต้าน 1,551 จุด ก่อนเผชิญแรงขายทำกำไรออกมา แสดงให้เห็นว่านักลงทุนยังไม่เชื่อมั่นภาพรวมตลาดมากนัก จึงเป็นลักษณะของการเล่นเก็งกำไร โดยตลาดฯได้แรงหนุนจากยอดผู้ติดเชื้อโควิดในประเทศชะลอตัวลงมาต่ำกว่า 2 หมื่นราย/วัน และผลประกอบการบริษัทจดทะเบียนส่วนใหญ่ออกมาดีกว่าตลาดคาด
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ โดยตลาดในกลุ่ม TIP ยังผันผวนในเชิงลบ เป็นผลจากค่าเงินในเอเชียอยู่ในทิศทางอ่อนค่า และยังมีปัญหาการแพร่ระบาดโควิด-19 ส่วนตลาดหุ้นยุโรปแกว่งไซด์เวย์กรอบแคบ อย่างไรก็ดี ยังต้องติดตามตัวเลขเงินเฟ้อสหรัฐฯ
แนวโน้มการลงทุนในวันพรุ่งนี้ (12 ก.พ.) นายกรภัทร กล่าวว่า ตลาดฯคงแกว่งตัวออกด้านข้าง และขึ้นกับจำนวนผู้ติดเชื้อโควิดที่จะประกาศออกมา พร้อมให้แนวรับ 1,530 จุด ส่วนแนวต้าน 1,550-1,554 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
GULF มูลค่าการซื้อขาย 3,659.65 ล้านบาท ปิดที่ 37.75 บาท ลดลง 0.50 บาท
PTT มูลค่าการซื้อขาย 2,787.02 ล้านบาท ปิดที่ 34.75 บาท เพิ่มขึ้น 0.25 บาท
ADVANC มูลค่าการซื้อขาย 2,599.63 ล้านบาท ปิดที่ 182.00 บาท เพิ่มขึ้น 4.50 บาท
INTUCH มูลค่าการซื้อขาย 2,554.65 ล้านบาท ปิดที่ 66.00 บาท เพิ่มขึ้น 2.75 บาท
PTTGC มูลค่าการซื้อขาย 2,534.95 ล้านบาท ปิดที่ 59.50 บาท เพิ่มขึ้น 1.50 บาท